E.J.M Fraser
**Eleanor Johanna Moir Fraser** (\*1902, McGregor Robertson - † 11 September 1971, Uitenhage) was ’n Afrikaanse skrywer, wat onder haar eie naam en verskeie skuilname kinder- en jeugverhale en romans geskryf het. Sy het onder meer onder die skuilname **Okkert Bosman** en **P.J. Rademeyer** geskryf.

Lewe en werk
------------

Eleanor Johanna Moir Fraser is in 1902 op McGregor naby Robertson gebore, waar haar pa (Walter Moir Fraser) die skoolhoof was en sy ook skoolgaan. Haar moeder is Aletta Catharina Rousseau en haar susters S.E. Fraser en A.C. Sparks word ook skryfsters. Op skool in McGregor bedryf sy as redakteur saam met ’n paar skoolmaats ’n skoolweekblad. Sy bekwaam haar as onderwyseres in die opleidingskole op Grahamstad en Stellenbosch en hou skool terwyl sy talle romans skryf. In 1923 trou sy met John William Rautenbach, maar sy skryf vir die res van haar lewe onder haar nooiensnaam. Die egpaar het vier kinders. Sy bly in Uitenhage, waar sy op 11 September 1971 oorlede is.

Skryfwerk
---------

Reeds in haar kinderjare is sy lief om stories te vertel.

### Vervolgverhale

Sy is die skrywer van die heel eerste vervolgverhaal wat in *Sarie Marais* gepubliseer word, naamlik *Die liefde bedek alles, hoop alles…*

### Romans

Hierna publiseer sy verskeie romans en vervolgverhale, waarvan *Verre horison* ook in *Sarie Marais* gepubliseer word. Sy spits haar hoofsaaklik toe op liefdesverhale, soms gemeng met ’n goeie skeut spanning, aksie en intrige.

### Skuilname

Sy skryf ook spanningsverhale onder die skuilname Okkert Bosman en P.J. Rademeyer.

### Kinder- en jeugverhale

Vir die kinders skryf sy verhale soos *Twee klein vlugtelinge*, *Die verlore dogtertjie* en *In die hande van die rampokkers*.

Die jeugverhaal *Kinders van die grens* word ook in Engels uitgegee as *Children of the border*.

Publikasies
-----------

### E.J.M. Fraser

| Jaar | Titel van publikasie |
| --- | --- |
| 1940 | *Die verlore dogtertjie* |
| 1942 | *Twee klein vlugtelinge* |
| 1944 | *Kinders van die grens*
*Children of the border* |
| 1946 | *Op vrye voet*
*Wilde malva* |
| 1947 | *In die hande van die rampokkers*
*Veilige hawe* |
| 1948 | *Die huis van Casteleijn*
*Die liefde van Karolien Wiese*
*Sonskyn op die vlakte* |
| 1949 | *Die geheime soektog*
*Swerfling in die duister* |
| 1950 | *Avontuur op Bergvesting*
*Die geheim van die kelder*
*Die onbreekbare band* |
| 1951 | *Drie strome*
*Die versoening* |
| 1953 | *Duistere oes*
*Die huwelik van Elsa Martyn*
*Toe die aalwyne rooi was* |
| 1954 | *Jy behoort aan my*
*Die vreemde horison* |
| 1955 | *Die erfgename van Donkerpoort*
*Godin van haat*
*Mik na die sterre*
*Die ontembare hart* |
| 1956 | *Bittere vergelding*
*Die eienaar van Helderbronne*
*Die rooi sluier*
*Wispelturig is die wind* |
| 1958 | *Lig teen die hange*
*Swaar was my boete* |
| 1959 | *Erfenis van onheil*
*Die hoogste bieder*
*Vleuels in die stormwind* |
| 1960 | *Die jong hart*
*Kettings van die verlede* |
| 1961 | *Merk van Kain*
*Spel van die lewe* |
| 1962 | *Afspraak met die noodlot*
*Die ontwakende hart* |

### Okkert Bosman

| Jaar | Titel van publikasie |
| --- | --- |
| 1948 | *Tamboer van die dood* |

### P.J. Rademeyer

| Jaar | Titel van publikasie |
| --- | --- |
| 1949 | *Die gedwonge huwelik* |

Sien ook
--------

* Okkert Bosman